
ПРЕССЪОБЩЕНИЕ

11 януари 2018 г.
На заседание, проведено на 10 януари 2018 г., Управителният съвет на БНБ взе решение за съгласие „БНП Париба Пърсънъл Файненс“ ЕАД да прекрати своята дейност като платежна институция, считано от 1 февруари 2018 г. Издаденият на „БНП Париба Пърсънъл Файненс“ ЕАД лиценз за извършване на дейност като платежна институция се обезсилва.

След получено уведомление от Европейската централна банка и изпълнение на условията на БНБ, считано от 1 февруари 2018 г., кредитната институция БНП Париба Пърсънъл Файненс С.А., Франция ще започне да осъществява дейност чрез клон на територията на Република България.

Клонът на кредитната институция БНП Париба Пърсънъл Файненс С.А., Франция ще бъде правоприемник на всички права и задължения на прекратената платежна институция „БНП Париба Пърсънъл Файненс“ ЕАД. Клонът ще поеме досегашната дейност на „БНП Париба Пърсънъл Файненс“ ЕАД по потребителско кредитиране и предоставяне на платежни услуги, като може да извършва и други дейности като кредитна институция.

